โดนน้องหมากัด ระหว่างที่ให้ข้าวเค้า แล้วมีหมาอีกตัวเดินเข้ามา เค้าจะกัดกันแต่เราอยู่ตรงนั้นพอดี เลยโดนขาเรา แบบนี้จะติดเชื้อไหมค่ะ
สวัสดีค่ะ การโดนสุนัขกัดจนมีบาดแผลเลือดออก หรือผิวหนังมีรอยช้ำ ย่อมมีโอกาสที่จะติดเชื้อพิษสุนัขบ้าได้ หากสุนัขไม่ได้ฉีดวัคซีนป้องกันพิษสุนัขบ้ามาอย่างต่อเนื่องทุกปี และไม่สามารถติดตามอาการของสุนัขได้ แนะนำว่าต้องไปฉีดวัคซีนป้องกันพิษสุนัขบ้าค่ะ แต่หากสุนัขได้ฉีดวัคซีนป้องกันพิษสุนัขบ้าทุกปีมาอย่างน้อย 2 ปีติดกัน และสามารถเฝ้าติดตามอาการของสุนัขได้ อาจใช้วิธีสังเกตติดตามอาการสุนัขก็ได้ค่ะ โดยหากสุนัขไม่มีอาการผิดปกติภายใน 4-5 วัน และไม่ตายภายใน 14 วัน สุนัขก็ไม่ได้เป็นโรคพิษสุนัขบ้า จึงไม่จำเป็นต้องไปฉีดวัคซีนค่ะอย่างไรก็ตาม หากมีบาดแผลที่มีเลือดออก ควรไปฉีดวัคซีนป้องกันบาดทะยักด้วย ในกรณีที่ 5 ปีที่ผ่านมา ยังไม่เคยได้ฉีดวัคซีนบาดทะยักกระตุ้นค่ะ และควรดูแลบาดแผลให้สะอาด โดยล้างทำความสะอาดบาดแผลด้วยสบู่หรือยาฆ่าเชื้อ และใส่ยาฆ่าเชื้อ เช่น โพไวโดนไอโอดีน (povidone iodine) หลีกเลี่ยงการโดนน้ำและเช็ดทำความสะอาดแผลด้วยน้ำเกลือสำหรับล้างแผลทุกวัน หากเป็นแผลเปิดที่ลึก หรือขนาดใหญ่แนะนำไปพบแพทย์เพื่อให้ดูแลบาดแผลและจ่ายยาปฏิชีวนะสำหรับฆ่าเชื้อแบคทีเรียค่ะ